ધરમપુર: ધરમપુરમાં આવેલી અંડર ધ મેંગો ટ્રી નામની સંસ્થા છેલ્લા કેટલાક સમયથી ખેડૂતોને માર્ગદર્શન આપી તેમની આવકમાં વધારો કરવાની સાથે તેનું જીવનધોરણ પણ સુધારી રહી છે. દક્ષિણ ગુજરાતમાં જ તેની સાથે 700થી વધુ ખેડૂતો જોડાયેલા છે. આ સંસ્થાના તજજ્ઞો ખેડૂતોને મધમાખી પાલનની તાલીમ આપે છે અને તેઓ આ કામગીરી થકી મધનું ઉત્પાદન તો કરી જ રહ્યાં છે પરંતુ તેની સાથે સાથે ખેતીમાં પણ પરાગનયનની પ્રક્રિયા 40થી 100 ટકા સુધી પાકના ઉત્પાદનમાં વધારો કરી રહ્યાં છે. આથી ખેડૂતોની આવક તો બમણી થાય જ છે. તેની સાથે તેમનું જીવનધોરણ પણ સુધરી રહ્યું છે. હાલમાં દક્ષિણ ગુજરાતમાં જ નહીં ગુજરાત, મહારાષ્ટ્ર અને મધ્યપ્રદેશ મળી ત્રણ રાજ્યોમાં 22,000 ખેડૂતોને મધમાખી પાલન થકી ખેતઉપજમાં વધારો કરી રહ્યાં છે.